**Γιώργος Χαλάτσης**

**«Όποιος θέλει να δει τους Θεούς και μέσα του και να επικοινωνήσει με τη μάνα φύση πρέπει να βάλει τα παπούτσια του, να βγει έξω, να γίνει ένας άλλος άνθρωπος».**

Ο Γιώργος Χαλάτσης, ο άνθρωπος που άνοιξε δεκάδες πεζοπορικές διαδρομές στο νησί, που μας έμαθε περπατώντας να γνωρίζουμε τον τόπο μας, τις φυσικές ομορφιές του, τα μνημεία του, την ιστορία του, που έφερε στο νησί χιλιάδες ξένους όλα αυτά τα χρόνια για να συμμετέχουν σε περιηγήσεις, δεν είναι πια μαζί μας.

Μετά από μια σοβαρή περιπέτεια υγείας κατέληξε, σκορπώντας θλίψη σε όσους τον γνώριζαν από κοντά - και ήταν πολλοί αυτοί- αφού όλα αυτά τα χρόνια της παραμονής του στο νησί μας - αν και Μακεδόνας στην καταγωγή- δημιούργησε μαζί με τη σύζυγό του Φιλία, μια όμορφη οικογένεια αλλά και πολλούς φίλους, δραστηριοποιούμενος στους χώρους του αθλητισμού αλλά και της πεζοπορίας.

**«Σύλλογος Φίλοι Μονοπατιών Χίου»,** ο αγαπημένος πρόεδρος του Συλλόγου.

# Τέλος... διαδρομής για το Γιώργο Χαλάτση

Ακολουθεί ένα αφιέρωμα στο Γ. Χαλάτση από την «Καθημερινή» το 2021 με αναφορές στους... μικρούς ήρωες στους οποίους τον συμπεριελάμβανε:

**«Ο Δάσκαλος που άνοιξε νέα μονοπάτια στη Χίο»**

Λίγοι είναι αυτοί που έχουν ένα πάθος τόσο έντονο όπως **ο Γιώργος Χαλάτσης** με την πεζοπορία. Ο συνταξιούχος πλέον δάσκαλος φυσικής αγωγής έχει αφοσιωθεί τα τελευταία 17 χρόνια στα 400 χλμ. ξεχασμένων μονοπατιών που εντόπισε ο ίδιος στην Χίο, αφού έκανε ενδελεχή έρευνα. Οι ανακαλύψεις του σπουδαίες: βρήκε μονοπάτια από την Τουρκοκρατία, το Βυζάντιο ακόμα και από την αρχαιότητα, τα οποία με τους αιώνες αφέθηκαν στο έλεος της λήθης. Εξαιτίας των προσπαθειών του, η Χίος μπορεί πλέον να υπερηφανευτεί ότι είναι ένας πεζοπορικός παράδεισος, καθώς ο ίδιος ανέδειξε 140 διαδρομές, στις οποίες ξενάγησε χιλιάδες παιδιά, τουρίστες ακόμα και ΑΜΕΑ.

«Η μάνα μου μού έλεγε να είσαι όσο μπορείς χρήσιμος στους άλλους και για μένα ήταν ξεκάθαρο ότι έπρεπε να αρχίσω να ψάχνω τα παλιά μονοπάτια στην Χίο», λέει ο Γιώργος Χαλάτσης στην «Κ». Και αυτό μπορεί να ακούγεται πιο απλό από ό,τι ήταν καθώς λίγα ήταν γνωστά για το ποια είναι αυτά και που βρίσκονται. Ο ίδιος ξεκίνησε μελετώντας όλους τους παλιούς χάρτες του νησιού, διαβάζοντας βιβλία που είχαν γραφτεί για χωριά της Χίου αλλά και αποσπώντας πληροφορίες από τους ντόπιους. Πέρα από το πάθος του για την πεζοπορία οπλίστηκε με υπομονή, επιμονή και πολύ πείσμα, καθώς κατέληγε να περπατάει πάνω από 120 χιλιόμετρα την εβδομάδα. «Έγινα φίλος με τσομπάνηδες, τους παλιούς αγωγιάτες, τους καλόγερους και πάρα πολλές ώρες μοναχικής αναζήτησης, καθώς άλλο να το βρεις σε ένα βιβλίο, σε έναν χάρτη και άλλο να το εντοπίσεις όταν έχει να περάσει 60-70 χρόνια άνθρωπος από εκεί».

Η αγάπη του για την φύση ήρθε νωρίς. Γεννημένος σε ένα χωριό ανάμεσα στην Αμφίπολη και τους Φιλίππους, μεγαλωμένος στα βουνά και στα ποτάμια, αγάπησε την ορειβασία όταν δίδαξε σε ελληνικό σχολείο στις Γερμανικές Άλπεις. Όταν πρωτοδιορισμένος δάσκαλος φυσικής αγωγής έφτασε στη Χίο το 1976 δεν ήξερε πολλά για το νησί. Και επειδή με την θάλασσα δεν είχε και πολλές σχέσεις πήρε τα βουνά. «Βρήκα καταπληκτικές διαδρομές που όταν περπατήσει κανείς δεν μπορεί να πιστέψει ότι είναι σε ένα νησί που έχει αστικό προφίλ, βρήκα διαδρομές που είχαν ξεχάσει και οι ντόπιοι».

Οι Χιώτες τον θεωρούσαν τρελό, αφελή, καιροσκόπο ή στην καλύτερη τουρίστα. «Ε ρε τρέλα που έχει ο κόσμος», ήταν μία φράση που άκουγε συχνά όταν έλεγε ότι είχε αυτοκίνητο αλλά ο ίδιος επέλεγε να πάει στον προορισμό του με τα πόδια. «Δεν μπορούσαν να καταλάβουν τι νόημα είχε αυτό που έκανα, ειδικά αφού δεν κέρδιζα χρήματα». Ο ίδιος όμως ανακάλυψε κάτι που τα λεφτά δεν αγοράζουν: «Βρήκα την ψυχική μου ηρεμία και ικανοποιώ και τη μάνα μου, καθώς προσφέρω κάτι στους επόμενους, κάτι να μην χαθεί».

Οι ντόπιοι αφού ξεπέρασαν την αρχική τους καχυποψία προς τον βορειοελλαδίτη πεζοπόρο κατάλαβαν την αξία του να σκαλίζει κάποιος μνήμες της οικογένειας ή του χωριού τους και σιγά σιγά άρχιζαν να τον εμπιστεύονται και να τον υποστηρίζουν.

Συγχρόνως ως δάσκαλος έβλεπε ότι οι σχολικές εκδρομές ήταν ανέμπνευστες με τα παιδιά να πηγαίνουν για μερικές ώρες στην παραλία και το 2006 ζήτησε από την προϊσταμένη του να θεσπίσουν την «αλλιώτικη εκδρομή», εξοικειώνοντας τα παιδιά με την πεζοπορία. Με ασφάλεια και δημιουργώντας ένα τύπου κυνήγι χαμένου θησαυρού ο Χαλάτσης κατέληξε να γνωρίζει τα μονοπάτια του σε χιλιάδες παιδιά. «Πέρυσι κάναμε και το πρώτο σεμινάριο εκπαίδευσης πρωτοβάθμιων εκπαιδευτικών», μας λέει, και τονίζει ότι από το νηπιαγωγείο πρέπει να ξεκινήσει η πεζοπορική εκπαίδευση των παιδιών.

Σήμερα ο Χαλάτσης όχι μόνο δεν είναι ο «τρελός του χωριού» αλλά εδώ και τέσσερα χρόνια έχει ιδρύσει και τον «Σύλλογο Φίλων Μονοπατιών Χίου», καθώς πλέον «υπάρχει πάρα πολύς κόσμος που βγαίνει και περπατάει, μάς παίρνει, μάς ρωτάει, και βγάζουμε κόσμο έξω εθελοντικά με την καλή μας την καρδιά» μάς λέει.

Γιατί να ξεκινήσει κανείς την πεζοπορία, τον ρωτάμε. «Όποιος θέλει να δει τους Θεούς και μέσα του και να επικοινωνήσει με τη μάνα φύση πρέπει να βάλει τα παπούτσια του, να βγει έξω, να γίνει ένας άλλος άνθρωπος».

 Για έναν άνθρωπο παθιασμένο με ότι έκανε αλλά και δοτικό που σκέφτονταν και έπραττε με γνώμονα το καλό της Χίου έκανε λόγο ο τέως Αντιπεριφερειάρχης **Παντελής Μπουγδάνος,** που μαζί με τον Γιώργο Χαλάτση υλοποίησαν την περιπατητική  διαδρομή των 92 χλμ.

Στην πολύπλευρη προσωπικότητα του Γιώργου Χαλάτση αλλά και την ικανότητα του να συνεργάζεται με όλους αναφέρθηκαν ο **Νίκος Βουρνούς** και **Γιώργος Μισετζής,** φίλοι του εκλιπόντος υπογραμμίζοντας,  μεταξύ άλλων, την συμβολή του στην γέννηση του περιπατητικού τουρισμού στη Χίο.

Όπως είπαν, με προσωπική εργασία και έξοδα ενέπνευσε και πολλούς άλλους, που συνεργάστηκαν αρμονικά προκειμένου να αναδειχθεί η άγνωστη αυτή πλευρά της Χίου.

**"Ήταν ένας ηγέτες, ένας ηγέτης, ένας άσβηστος φάρος και έτσι θα μείνει",** ανέφερε χαρακτηριστικά ο Γιώργος Μισετζής, που εκείνη την ώρα που μιλούσε στο Ράδιο «Α» ήταν με 18 περιπατητές σε μονοπάτι της Αμανής που είχε αναδείξει ο Γιώργος Χαλάτσης.

Ήταν ένας άνθρωπος που δεν σκεφτόταν πράγματα απλώς, **είχε έμπνευση και ταυτόχρονα την ικανότητα να τα πραγματοποιεί.**

Είχε όμως και  την αρετή να πείσει με την ευγένειά του και με την επιμονή του ότι θα βγει κάποιο καλό αποτέλεσμα. Δεν είναι κάτι καθόλου δεδομένο στις μέρες μας, καθόλου εύκολο και το είχε αυτό το χάρισμα ο αείμνηστος.

Αυτό να αυτό μας μένει εμάς:  **ένας άνθρωπος φωτεινός, ένας άνθρωπος ελεύθερος, ένας άνθρωπος ο οποίος ξόδεψε ψυχικό, σωματικό και υλικό πλούτο δικό του για  να περπατήσει όλη τη Χίο και να βρει συνεργάτες γι'αυτό",** τόνισε ο Ν. Βουρνούς.

<https://www.alithia.gr/koinonia/telos-diadromis-gia-giorgo-halatsi>

Ο **Σύλλογος Δασκάλων και Νηπιαγωγών Χίου «ο Αδαμάντιος Κοραής»**  εκφράζει τη θλίψη του και αποχαιρετά τον εκπαιδευτικό Γιώργη Χαλάτση που με την αλτρουιστική  φιλοσοφία  του έβαλε το λιθαράκι του στην εκπαίδευση της Χίου μέσα από την αγάπη του για το περιβάλλον, την τοπική ιστορία αλλά και την προσπάθεια να μεταλαμπαδεύσει σε μικρούς και μεγάλους την αξία της σύνδεσης με τη φύση και την ιστορία μας.

Αυτή η αγάπη οδήγησε στη σκέψη του να μελετήσει τα μονοπάτια της Χίου και να υλοποιήσει σχολικές περιπατητικές διαδρομές συνδυάζοντας την ιστορία, τον πολιτισμό, το περιβάλλον της περιοχής του Αίπους, της Κλειδούς, του Πελιναίου, της Αμανής που λάτρευε και γι αυτό στάθηκε ενάντια στα σχέδια για την εξόρυξη του Αντιμονίου στη Χίο.

Ο Δάσκαλος Γιώργης Χαλάτσης δίδαξε και διδάχτηκε από την τοπική κοινωνική πραγματικότητα και άφησε παρακαταθήκη στις νέες γενιές τη γνώση του κοινωνικού, ιστορικού και περιβαλλοντικού γίγνεσθαι του νησιού.

Ο Σύλλογος Δασκάλων και Νηπιαγωγών Χίου «ο Αδαμάντιος Κοραής» εκφράζει τα πιο θερμά του συλλυπητήρια στη γυναίκα του και στις συναδέλφισσες κόρες του.

<https://www.alithia.gr/koinonia/syllypitiria-epistoli-syllogoy-daskalon-hioy-gia-g-halatsi>

Απουσίαζα από το νησί όταν έφυγε από τη ζωή ο Γιώργος Χαλάτσης… Γράφτηκαν πολλά για την ανιδιοτελή, μεγάλη προσφορά του, ειδικά στο θέμα των περιπατητικών διαδρομών που τις ανέδειξε. Γεγονός είναι ότι άφησε το ανεξίτηλο αποτύπωμά του στην ιστορία της Χίου. «Άνοιξε» δρόμους πρωτοποριακούς και πρωταγωνίστησε με μια πρωτοφανή αγάπη και ένα απαράμιλλο πάθος. Η αίσθηση που έχω είναι ότι ελάχιστοι Χιώτες θα μπορούσαν να συγκριθούν με έναν «ξένο» ως προς το πάθος του για ό,τι θα ήταν πιο ωφέλιμο για το νησί. Όποτε με συναντούσε στο δρόμο άλλη κουβέντα δεν έβγαινε από το στόμα του από το να παλέψουμε όλοι για την ανάδειξη τρόπων για περαιτέρω ανάπτυξη του νησιού. Και μάλιστα με ένα τέτοιο πάθος που με άφηνε έκπληκτο. Αν και ήρεμος από τη φύση του όταν μιλούσε για τις πρωτοποριακές ιδέες του ύψωνε τη φωνή απαιτώντας οι αιρετοί να μη τις γράφουν στα παλιά παπούτσια τους. Λες και τον αφορούσαν προσωπικά όλα αυτά και όχι την τουριστική ανάπτυξη του νησιού. Και πόσα μονοπάτια καθάρισε και πόσες διαδρομές ανέδειξε με το μόνιμο παράπονό του να είναι ότι απαιτείται μεγαλύτερο ενδιαφέρον από τους όποιους αρμόδιους.
Λίγο πολύ τα παραπάνω είναι γνωστά. Θα σταθώ σε μια πτυχή της δράσης του Χαλάτση που δεν «άγγιξε» κανείς. Και αυτή έχει να κάνει με το ποδόσφαιρο. Το ποδόσφαιρο που ήταν η αιτία, μαζί με τη Φιλίτσα, να κατοικήσουν μόνιμα στο νησί. Προπονητής ο Γιώργος και όχι τυχάρπαστος. Αγαπούσε το ποδόσφαιρο. Έτρεχε για σεμινάρια στη Γερμανία. Σχεδίαζε επί χάρτου όλα τα προπονητικά του βήματα. Ζήλευε τι γινόταν στις ομάδες του εξωτερικού ως προς την ανάδειξη νέων ταλέντων.
Προπονητής του Βαρβασιακού για πολλά χρόνια είχε στο ενεργητικό του πολλές επιτυχίες. Με πιο σημαντική την κατάκτηση του πρωταθλήματος της Δ' Εθνικής, κάτι που καμιά χιώτικη ομάδα δεν είχε καταφέρει. Έφερε από τη Βόρεια Ελλάδα παίκτες που έγραψαν κι αυτοί ιστορία με τα χρώματα του Βαρβασιακού. Μεθοδικός και με αυστηρό σύστημα ευτύχησε να δει να τον αποθεώνουν με την κατάκτηση του πρωταθλήματος. Ο Γιώργος Χαλάτσης είχε πάντα μια καλή κουβέντα για όλους και τους έδινε κουράγιο και αυτοπεποίθηση. Ήταν οργανωτικός στον απόλυτο βαθμό. Δυστυχώς τον χάσαμε νωρίς, ενώ θα μπορούσε να προσφέρει πολλά ακόμη. Και μέχρι την τελευταία στιγμή ήταν παρών, παρά τα όποια προβλήματα. Και όχι μόνο στα περιβαλλοντικά αλλά και σε κάθε τι άλλο που πλήγωνε το νησί. Ας είναι αιωνία η μνήμη του.

Του ***Δημήτρη Φρεζούλη***

<https://www.alithia.gr/kathimerina/giorgos-halatsis>